A TANÁCS 860/2005/EK RENDELETE
(2005. május 30.)
a grönlandi, a Feröer-szigeteki és az izlandi vizekre vonatkozó halászati lehetőségek, valamint az északi-tengeri tőkehalhalászat tekintetében a 27/2005/EK rendelet módosításáról, továbbá a mélytengeri cápákra és a gránátoshalra vonatkozó halászati lehetőségek tekintetében a 2270/2004/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő megóvásáról és fenntartható kiaknázásáról szóló, 2002. december 20-i 2371/2002/EK rendeletre (1) és különösen annak 20. cikkére,
tekintettel a tőkehalállomány helyreállítására vonatkozó, 2004. február 26-i 423/2004/EK tanácsi rendeletre (2) és különösen annak 8. cikkére,
tekintettel a Bizottság javaslatára,
mivel:
(1)
A 27/2005/EK rendelet (3) rögzíti a bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeket és kapcsolódó feltételeket a 2005. évre.
(2)
A tagállamok egyes fajokra vonatkozó kvótáinak megállapításakor elkövetett számítási hibákat ki kell javítani.
(3)
Tekintettel a megbízható tudományos szakvéleményen és a legjobb rendelkezésre álló információn alapuló döntéshozatali eljárás javítására, a közösségi hajóknak azonos feltételek mellett kell jelenteniük a közösségi vizeken a kvóta alá nem tartozó fajok kifogását, a fajok területenkénti részletezésével.
(4)
Az Európai Gazdasági Közösség és az Izlandi Köztársaság (4) között létrejött, a halászatról és a tengeri környezetről szóló megállapodásban előírt eljárással összhangban a Közösség konzultációkat folytatott Izlanddal a 2005-re vonatkozó halászati jogokról. A konzultációk eredményét be kell építeni a 27/2005/EK rendeletbe.
(5)
A grönlandi hatóságok arról tájékoztatták a Bizottságot, hogy a Közösség 1 000 tonna jeges-tengeri pók kifogására jogosult a grönlandi vizeken. Abban is egyetértés született a grönlandi hatóságokkal, hogy az V és XIV területen a vörös álsügérek teljes kvótáját nyílttengeri vonóhálóval lehet kifogni.
(6)
Úgy tűnik, hogy a 120 mm-es négyszögletes hálószemekből álló ablakokkal felszerelt vontatott halászfelszereléssel ellátott hajóknak az Északi-tengeren naptári hónaponként kiosztott halászati többletnapok veszélyeztethetik a tőkehalállomány helyreállítását és nem felelnek meg a 423/2004/EK rendelet 8. cikkének. Ezért az Északi-tengert törölni kell azon területek listájáról, amelyekre a többletnapok kiosztása alkalmazandó. Hasonlóan szükséges a 120 mm-es négyszögletes hálószemekből álló ablak műszaki előírásainak tisztázása.
(7)
A mélytengeri cápákra vonatkozó halászati lehetőségeket a X ICES-alterületen (közösségi vizek és nemzetközi vizek) 120 tonnára kell növelni, lehetővé téve ezáltal a kirakodást azon mélytengeri cápák tekintetében, amelyeket elkerülhetetlen járulékos fogásként halásznak ki másra irányuló halászat során.
(8)
A 27/2005/EK rendelet IVa. és IVc. mellékletében meghatározott területek közötti halászati kölcsönhatásra vonatkozó szabályok nem akadályozhatják meg, hogy egy hajó a IVa. melléklet szerint rendelkezésre álló maximális számú napot kihasználja. Ezért ezeket a szabályokat módosítani kell.
(9)
A 2270/2004/EK rendelet (5) rögzíti a 2005. és a 2006. évre a közösségi halászhajók számára egyes mélytengeri halállományokra vonatkozó halászati lehetőségeket.
(10)
A 2270/2004/EK rendeletben a gránátoshalra vonatkozó halászati lehetőségek kiszámítása helytelenül történt az Vb ICES-körzet, valamint a VI és VII alterület (közösségi vizek és nemzetközi vizek) vonatkozásában, és ezt helyesbíteni kell.
(11)
A közösségi halászok megélhetésének biztosítása érdekében fontos, hogy ezek a halászatok a lehető leghamarabb elérhetőek legyenek. Az ügy sürgősségére tekintettel a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez és az Európai Közösséget létrehozó szerződéshez csatolt jegyzőkönyv I. cikkének 3. bekezdésében említett hathetes időszak alól mentességet kell biztosítani.
(12)
A 27/2005/EK és a 2270/2004/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 27/2005/EK rendelet módosításai
A 27/2005/EK rendelet a következőképpen módosul:
1.
Az 5. cikk (2) bekezdése helyébe a következő szöveg lép:
„(2) A közösségi hajók számára engedélyezik a Feröer-szigetek, Grönland, Izland és Norvégia halászati joghatósága alá tartozó vizeken, valamint a Jan Mayen körüli halászati övezetben történő halfogásokat az I. mellékletben megállapított kvóta keretein belül, a 9., 16. és 17. cikkben meghatározott feltételekre is figyelemmel.”
2.
A 9. cikk a következő albekezdéssel egészül ki:
„Az Izland joghatósága alá tartozó vizeken a közösségi hajókkal folytatott halászat az alábbi koordinátákat folyamatosan összekötő egyenes vonalak által behatárolt területre korlátozódik:
délnyugati terület
1.
é. sz. 63° 12′ és ny. h. 23° 05′, az é. sz. 62° 00′ és ny. h. 26° 00′ pontján keresztül,
2.
é. sz. 62° 58′ és ny. h. 22° 25′,
3.
é. sz. 63° 06′ és ny. h. 21° 30′,
4.
é. sz. 63° 03′ és ny. h. 21° 00′, onnan a d. sz. 180° 00′-ig;
délkeleti terület
1.
é. sz. 63° 14′ és ny. h. 10° 40′,
2.
é. sz. 63° 14′ és ny. h. 11° 23′,
3.
é. sz. 63° 35′ és ny. h. 12° 21′,
4.
é. sz. 64° 00′ és ny. h. 12° 30′,
5.
é. sz. 63° 53′ és ny. h. 13° 30′,
6.
é. sz. 63° 36′ és ny. h. 14° 30′,
7.
é. sz. 63° 10′ és ny. h. 17° 00′, onnan a d. sz. 180° 00′-ig;”.
3.
Az IB., IC., ID, IVa., IVc. és VI. melléklet e rendelet I. mellékletének megfelelően módosul.
2. cikk
A 2270/2004/EK rendelet módosításai
A 2270/2004/EK rendelet melléklete e rendelet II. mellékletének megfelelően módosul.
3. cikk
Hatálybalépés
E rendelet az Európai Unió Hivatalos Lapjában való kihirdetését követő harmadik napon lép hatályba.
E rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. május 30-án.